Drie verhoorafwagtendes ontsnap uit polisieselleArgieffoto Die polisie in Tubatse buite Burgersfort in Limpopo is op soek na drie verhoorafwagtende gevangenes wat Maandagoggend uit die polisie se aanhoudingselle ontsnap het. “Polisiebeamptes het omstreeks 06:30 ŉ harde geluid by die selle se deur gehoor en vinnig reageer,” het lt.kol. Moatshe Ngoepe, woordvoerder van die polisie, gesê. “Drie gevangenes het egter reeds deur die dak van die oefenkamer ontsnap.” Die drie verhoorafwagtendes is: – Sandile Emmanuel Lebambo (31) wat in hegtenis geneem is op aanklag van verkragting, huisbraak, diefstal en aanranding met die doel om ernstige liggaamlike beserings aan te rig; – Simon Mokone (23) wat in hegtenis geneem is op aanklag van roof met verswarende omstandighede, die besit van ŉ vuurwapen sonder ŉ lisensie en die besit van gesteelde goedere; en – Tumelo Vincent Kgoedi (28) wat in hegtenis geneem is op aanklag van moord en poging tot moord. Ngoepe het gesê die omstandighede rondom die ontsnapping word ondersoek.